Μητροπολίτης Νέας Σμύρνης Χρυσόστομος

Ο Χρυσόστομος (κατά κόσμον Αριστείδης Βούλτσος, 1927-1986) ήταν μικρασιατικής καταγωγής επίσκοπος της Εκκλησίας της Ελλάδος, Μητροπολίτης Νέας Σμύρνης (1974-1986).

Βιογραφικά στοιχεία
Γεννήθηκε το έτος 1927 στην Αθήνα από Μικρασιάτες γονείς που αρχικά διέμεναν στο χωριό Καλή Βρύση Δράμας. Έλαβε το βαπτιστικό όνομα Αριστείδης και μεγάλωσε στον Βύρωνα. Μετά τη στοιχειώδη και την εγκύκλια εκπαίδευση σπούδασε Θεολογία στο Πανεπιστήμιο Αθηνών. Τον Αύγουστο του 1944 συνελήφθη από τα στρατεύματα κατοχής στο μπλόκο του Βύρωνα και οδηγήθηκε στο Στρατόπεδο συγκέντρωσης Χαϊδαρίου.

Υπηρέτησε τη στρατιωτική του θητεία και ως στρατιώτης εστάλη στην Κορέα, όπου υπηρέτησε την περίοδο 1951-1952 αντικαθιστώντας με τη θέλησή του άλλο στρατιώτη που ήταν οικογενειάρχης. Εκεί βίωσε δύσκολες καταστάσεις, όπως ο ίδιος αργότερα ανέφερε στις προσωπικές διηγήσεις του, οι οποίες εν πολλοίς σημάδεψαν τον μετέπειτα βίο του.

Επέλεξε την μοναχική ζωή, έγινε δόκιμος και αργότερα εκάρη μοναχός, οπότε και έλαβε το όνομα Χρυσόστομος εις μνήμην του Αγίου Χρυσοστόμου Σμύρνης. Χειροτονήθηκε αρχικά διάκονος και αργότερα πρεσβύτερος και έλαβε το οφφίκιο του Αρχιμανδρίτη. Υπηρέτησε ως Ιεροκήρυκας στην Ιερά Μητρόπολη Ιωαννίνων, υπό τον Μητροπολίτη Σεραφείμ, τον μετέπειτα Αρχιεπίσκοπο Αθηνών και πάσης Ελλάδος. Η όλη δραστηριότητά του στη Μητρόπολη Ιωαννίνων εκτιμήθηκε ιδιαίτερα, τόσο από τον τότε Μητροπολίτη, όσο και από τους πιστούς. Φεύγοντας από την Ήπειρο άφησε άριστες εντυπώσεις.

Ο Χρυσόστομος Βούλτσος υπηρέτησε σε διάφορες εκκλησιαστικές θέσεις, μεταξύ των οποίων και ως Διευθυντής του Οικοτροφείου της Αποστολικής Διακονίας της Εκκλησίας της Ελλάδος (1965-1968), δείχνοντας στοργή, αγάπη και γενικά μεγάλο ενδιαφέρον για την σπουδάζουσα νεολαία και ήταν ιδιαίτερα αγαπητός στους φοιτητές.

Στις 22 Ιουνίου 1970 χειροτονήθηκε τιτουλάριος Επίσκοπος και έλαβε τον τίτλο της (πάλαι ποτέ διαλαμψάσης) Επισκοπής Δωδώνης, προσφέροντας τις υπηρεσίες του ως Βοηθός Επίσκοπος του τότε Μητροπολίτη Ιωαννίνων Σεραφείμ.

Μητροπολίτης Νέας Σμύρνης
Η Ιερά Σύνοδος της Εκκλησίας της Ελλάδος, υπό τον Αρχιεπίσκοπο Σεραφείμ, τον εξέλεξε στις 22 Μαΐου 1974 ως πρώτο Μητροπολίτη της νεοϊδρυθείσας Ιεράς Μητροπόλεως Νέας Σμύρνης. Στη θέση αυτή υπηρέτησε μέχρι τον θάνατό του, το 1986. Οργάνωσε την Ιερά Μητρόπολη Νέας Σμύρνης και έθεσε τα θεμέλια σε όλες τις επί μέρους υπηρεσίες και δομές της.

Ο Χρυσόστομος χαρακτηριζόταν ως άνθρωπος απλός, ταπεινός, που ζούσε φτωχικά, ασκητικά ως μοναχός. Αγαπούσε τους ανθρώπους και ενδιαφερόταν για τους πάντες και ιδιαίτερα για τους ενδεείς, τους ασθενείς και γενικά για όλους εκείνους, οι οποίοι αντιμετώπιζαν δυσκολίες και προβλήματα.Ο προληπτικός που δεν ήθελε να βλέπει παπάδες στο δρόμο το πρωί, 8 Φεβρουαρίου, 2019, orthodoxia.online Ιδιαίτερη ευαισθησία έδειχνε για τους ασθενείς, για τους οποίους έκανε ό,τι περνούσε από το χέρι του για την αποκατάσταση της υγείας τους. Συχνά μετέβαινε σε οικίες γερόντων ή ασθενών για να καθαρίσει ο ίδιος το σπίτι τους όπως και στο Γηροκομείο της Αργυρούπολης. Σε οικίες που τον ενημέρωναν οτι υπάρχουν οικονομικές δυσκολίες άφηνε ο ίδιος διακριτικά τρόφιμα ή χρήματα.

Είναι αξιοσημείωτο, ότι στη διαθήκη του, μεταξύ άλλων, ανέφερε και τα ακόλουθα:

«Στους συγγενείς και όλους τους γνωστούς μου αφήνω την ευχή μου. Περιουσιακά στοιχεία δεν απόκτησα και δεν έχω απολύτως τίποτα στην κατοχή μου (ούτε ακίνητα, ούτε κινητά, αλλά ούτε και χρήματα).  Εάν ορισμένοι διερωτώνται, τι απέγιναν τα χρήματα, τα οποία πέρασαν από τα χέρια μου κατά την διάρκεια της ζωής μου, τους πληροφορώ: πήγαν στις τσέπες των φτωχών και των ενδεών γενικά».

Ο Μητροπολίτης Νέας Σμύρνης Χρυσόστομος υπήρξε χαρισματικός εργάτης του Ευαγγελίου. Στις κρίσεις του ήταν ενίοτε αυστηρός, αλλά κατά κανόνα δίκαιος.

Απεβίωσε στις 17 Σεπτεμβρίου 1986 στο Λονδίνο μετά από εγχείρηση στην καρδιά εκείνη την ημέρα. Μετά από τετραήμερο λαϊκό προσκύνημα στον Μητροπολιτικό Ναό Αγίας Φωτεινής Νέας Σμύρνης εψάλη η εξόδιος ακολουθία στις 22 Σεπτεμβρίου 1986, προεξάρχοντος του Αρχιεπισκόπου Αθηνών Σεραφείμ. Ετάφη στον οικογενειακό τάφο της οικογένειάς του (Βούλτσου) στο Κοιμητήριο Νέας Σμύρνης.Ο μακαριστός Νέας Σμύρνης Χρυσόστομος, Αριστείδη Βικέτου, Αγγελιαφόρος ageliaforos.com

Μνήμη
Προτομή του Χρυσοστόμου Βούλτσου, έργο του γλύπτη Νίκου Περαντινού (1990), βρίσκεται στην Πλατεία Ηρώων (Σμύρνης) του Δήμου Βύρωνα. Στο βάθρο της προτομής αναγράφεται: «Διήλθεν ευεργετών» (Πράξ. 10,38) και «εργαζόμενος το αγαθόν προς πάντας» (Γαλ. 6,10).

Στην είσοδο του Μητροπολιτικού Ναού Αγίας Φωτεινής Νέας Σμύρνης βρίσκεται επίσης άγαλμά του.

Παραπομπές

Χρυσοστομος
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών